ПРЕДИЗБОРНА ПЛАТФОРМА НА НДСВ

ЖИВОТ ПО ПРАВИЛАТА – 
ПОЛИТИКАТА, ОТ КОЯТО СЕ НУЖДАЕ БЪЛГАРИЯ
„Когато човек искрено носи в сърцето си каузата България, няма невъзможни неща.”
Симеон Сакскобургготски

От своето създаване НДСВ работи за утвърждаването на България като модерна европейска страна – с модерни идеи, градивност, умереност и толерантност в управлението. 
Днес предлагаме съгласие и обединяване на усилията на възможно повече обществени сили и среди, на гражданите на България, около една общонационална цел – да се повишат чувствително жизненият стандарт и качеството на живот в условията на европейското членство. За да постигнем тази цел, НДСВ извежда следните приоритети:
1. Икономически решения за преодоляване на кризата. Поставяне на акцент върху „икономиката на знанието” – за да стане „красива България” и „УМНА БЪЛГАРИЯ”.

2. Политика в подкрепа на семейството и младите.

3. По-добро качество на живота – добро и достъпно здравеопазване, качествено образование, чиста околна среда.

4. Прозрачност и отчетност,  върховенство на закона и свобода на личността.
1. Икономически решения за преодоляване на кризата:
1.1. Запазване на валутния борд и въвеждане на еврото като официална валута в България до 2013 г. при настоящия курс на лева.

1.2. Поддържане на разумна бюджетна политика и ниски данъци:

· Бюджетните разходи да се ограничават с 0,5-1 процентен пункт годишно и да се намалят в посока 35-36% от БВП до 2013 г.

· Продължаване на политиката за постепенно намаление на осигурителната тежест – с още 5 процентни пункта.
· Намаляване на данъка върху доходите на едноличните търговци от 15% на 10% до 2010 г.

· Намаляване на данъка върху дивидентите от 5% на 2,5% до 2010 г.

· Запазване на 0% данък върху капиталовите печалби и доходите от лихви.
· По-бързо възстановяване на ДДС – ефективно в срок от 1 месец.
· Държавата (НАП) да плаща лихви при забавяне на възстановяването на данъци.
· Намаляване на административните разходи и пречките пред бизнеса; запазване и създаване на работни места.
· Концесиониране на автомагистрали, летища, пристанища и други инфраструктурни обекти.

· Създаване на дългосрочни програми за устойчиво развитие на туризма в партньорство с местната власт и неправителствените организации. Значително увеличаване на средствата за международна туристическа реклама за представяне България като привлекателна дестинация.
1.3. Задълбочени реформи в публичния сектор:

· Закриване на ненужни или преструктуриране на неефективни административни структури. 
· Ограничаване на текущите административни разходи.
· Намаляване на броя на заместник-министрите и заместник областните управители.
2. Политика в подрепа на младите и на семейството:
· Активна политика за подкрепа на семейството, на равните възможности на жените и мъжете. 

· До 3 безплатни процедури ин витро за всички семейства, които се нуждаят от тях. 

· Майките да получават еднократна помощ при раждане на всяко дете от 600 лева. 
· Детските добавки да бъдат за всички деца. 
· Ваучери за децата за детски градини от 100 лева месечно.
· Опростени процедури за осиновяване на деца от домове от български граждани.
· Увеличена държавна субсидия за фонда за лечение на деца.
· Опрощаване на студентските кредити на семейства с две и повече деца.
· Допълнителни облекчения от данъчната основа за семействата с деца и жилищни кредити. 
· Жилищна политика за подобряване на качеството на живота на младите семейства.

3. По-добро качество на живота:

3.1. Качествено и достъпно здравеопазване:

· Въвеждане на по-ефикасни гаранции за спазването на правата на пациента – приемане на Закон за правата на пациента. Актуализация на здравноосигурителния модел и повишаване на ефективността на здравноосигурителната услуга.
· Ясно регламентиране на обхвата на основния пакет медицински услуги, заплащан от НЗОК, и участието на пациента при споделяне на разходите.

· Ефективна конкуренция в здравния сектор и защита правата на пациентите.

· Обвързване на качеството на медицинските дейности с финансирането им. 

· Информационно осигуряване на здравната система.

· Изградждане на система за превенция и ранно откриване на заболяванията.

3.2. Качествено образование:

3.2.1. Училищно образование:
· Продължаване на укрепването на средищните училища и на политиките срещу отпадане от училище – училищни автобуси, целодневно обучение, столово хранене, безплатни учебници, допълнителна работа с изоставащи деца.

· Модернизация на системата на професионалното образование.

· Повишаване на качеството на училищното образование, включително чрез по-широко навлизане на информационни и комуникационни техонологии (ИКТ) в училище и засилване на чуждоезиковото обучение на учениците.

· Утвърждаване и доразвитие на новия модел на финансиране на училищното образование – единен стандарт, самостоятелни бюджети на училищата, силно программно финансиране.

· Въвеждане на мандатност на директорите и задължение за периодична атестация.
· Въвеждане на модел за кариерно развитие на учителите и завършване на системата за диференцирано заплащане.

· Приемане на нов закон в областта на училищното образование и предучилищното възпитание и подготовка.

3.2.2. Висше образование:

· Предоставяне на по-голяма финансова самостоятелност на висшите училища, включително при определянето на таксите. Гарантиране на достъпа до висше образование чрез студентски кредити и стипендии.

· Развитие на системата за оценка на качеството на висшето образование чрез промени в режима на акредитация и изграждане на рейтинг-скали на висшите училища.

· Въвеждане на нов динамичен модел за кариерно израстване на академичния и научния състав – приемане на нов закон в областта на научните степени и научните длъжности.

· Осигуряване на по-добри условия за мобилност на преподаватели и студенти чрез засилване на чуждоезиковото обучение, въвеждане на курсове и програми на чужд език, ефективно прилагане на системата за натрупване и трансфер на кредити и др.

3.3. Чиста околна среда:

· Съвременни екологични решения в политиките за развитие на всички сектори на икономиката и на регионите.

· Създаване на единна Агенция за контрол на безопасността на храните.

· Тясно партньорство на институциите с обществеността и бизнеса при управление на околната среда.

· Създаване на възможности за инвестиции в сектор „Околна среда” чрез публично-частни партньорства.

· Изпълнение на международните ангажименти на България за разрешаване на глобалните екологични проблеми.
· Реално интегрирано управление на отпадъците:

· предотвратяване и намаляване на образуваните отпадъци и нарастване на количествата рециклирани и оползотворени отпадъци;
· въвеждане на система за компостиране на отпадъци и изграждане на инсталации за предварително третиране и преработка на битови отпадъци;
· организиране на разделно събиране на отпадъците във всички населени места, особено на отпадъци с повишен риск за околната среда – батерии, акумулатори, луминисцентни лампи, отработени масла, излезли от употреба електрически и електронни уреди и др. – и изграждане на специализирани съоръжения за преработка на тези отпадъци.
4. Прозрачност и отчетност, върховенство на закона и свобода на личността:
· Засилване на гаранциите за правата и свободите на всички граждани, като се постави специален акцент върху неприкосновеността на личния живот, личната сигурност и тайната на кореспонденцията и интернет комуникациите. Ефикасна защита от дискриминация. 

· Реформа на избирателната система: провеждане на национален референдум, в който гражданите да се произнесат дали да бъде въведено задължителното гласуване.

· Иницииране на широка обществена дискусия за преструктуриране на съдебната система чрез промени в Конституцията, за да се осигури достъпно, бързо и справедливо правосъдие.

· Прозрачно кадрово, финансово и административно управление на органите на съдебната власт. Въвеждане на показатели за индивидуална оценка на труда и поощрения в съдебната власт.

· Решително подобряване на процедурите за търговска регистрация, решаване на търговски спорове и подобряване на съдебното изпълнение в тази сфера.

· Реформа на МВР и службите за сигурност в съответствие със стандартите на ЕС и НАТО, за да станат реален гарант за правата на гражданите, а не „играч” на полето на бизнеса и политиката.

· Създаване и поддържане на надеждни механизми за парламентарен контрол върху бюджета, приоритетите и ефикасността в работата на МВР и службите за сигурност.

· Съкращаване на ненужната бюрокрация в МВР за сметка на увеличаване на полицейския състав, за да може и в малките населени места да има реално присъствие на органите на реда.

· Постигане на пълноправно членство в Шенгенското пространство по време на следващия управленски мандат.
· Чувствително повишаване на броя и качеството на административните услуги, извършвани по електронен път.

Достиженията, които политиката на НДСВ има през последните осем години, са доказателство, че когато се загърби теснопартийният интерес, най-убедително се защитават националните цели и интереси. Затова през 2005 г. поехме отговорността да участваме в коалиционното управление. През следващите четири години ни бяха отправени немалко критики. Но ние успяхме да изпълним ангажиментите си и постигнахме главното: да гарантираме стабилността и развитието на България като модерна европейска държава. НДСВ доказа, че политическите обещания могат да се изпълняват:

· Постигнахме мечтаното от поколения българи присъединяване към развития и модерен свят чрез пълноправно членство в НАТО и в Европейския съюз.

· През последните години българската икономика расте устойчиво с едни от най-високите темпове в Европа, трайно нарасна заетостта и намаля безработицата.

· Българските финансова и банкова системи днес са стабилни и гарантират спокойствието на хората и бизнеса в условията на световна финансова криза.

· Въведохме най-ниските данъци в Европа и привлякохме чужди инвестиции, които са най-големите в ЕС на глава от населението. 

· Днес живеем по-спокойно, раждаемостта отново нараства, има работа за младите, образованите и трудолюбивите.
· Политическата стабилност и предвидимост на НДСВ привлякоха инвеститорския интерес и създадоха възможност за бизнеса и семействата да планират бъдещето си в България.
Като центристка партия и занапред ще залагаме на умереността и търпеливото търсене на по-широко обществено съгласие по националните каузи. Убедени сме, че само такава прагматична и разумна политика носи на хората усещането за дългосрочна стабилност и баланс в обществените процеси. Както и досега ще продължим да защитаваме добрите политики и ще бъдем опозиция на лошата инерция в управлението. 
НДСВ има волята, куража и компетентността да работи за превръщането на България в страна, в която успяват почтените, работливите и предприемчивите. Днес, повече от всякога, трябва да работим за живот по европейски правила, които дават възможности на всички и изискват отговорност от всеки. 

